Kütt nõuab linnalt liikluskorralduse muutmist detailplaneeringu kaudu, mis tähendaks linnale mõistagi pikka kooskõlastusprotsessi. Peale selle heidetakse linnavalitsusele ette, et siiani pole tehtud mingeid uuringuid ja analüüse ega uuritud ka liikluskorralduse muudatusest otseselt mõjutatud osapoolte seisukohti. „Ilma detailplaneeringut algatamata ja vajalikke uuringuid ning analüüse teostamata on kavandatavate muudatuste tegemine vastuolus õigusaktidega,” leidis Peeter Kütt.

Tallinna transpordiameti juht Andres Harjo omakorda ei saa isegi täpselt aru, mis küll võis ettevõtte reaktsiooni põhjustada. „Sinna saab ju Laulupeo või Vilmsi tänavat mööda ikka ligi,” imestas Harjo. „Ausalt öeldes ma ei tea nende kõhklusi-kahtlusi ja millest see tulnud on, kuid selge on see, et kui äriettevõte end püsti paneb, siis ei saa ju linna areng selliste asjade tõttu seisma jääda.”